Luottokorttijätti Visan maksuliikenteessä on perjantaina ilmennyt häiriöitä ympäri Eurooppaa. Häiriöitä esiintyy erityisesti Britanniassa, mutta korttimaksuhäiriöt näkyvät Suomessakin.

Visalla tehtävät maksut eivät välttämättä mene perille tai tapahtuma keskeytyy itsestään.

Yhtiö on vahvistanut sanomalehti The Guardianille, (siirryt toiseen palveluun) että se kärsii ongelmista ja yrittää parhaillaan selvittää asiaa.

We are currently experiencing a service disruption which is preventing some Visa transactions in Europe from being processed. We are investigating the cause and working as quickly as possible to resolve the situation. We will keep you updated. — VisaNewsEurope (@VisaNewsEurope) 1. kesäkuuta 2018

Visa-yhtiön mukaan maksut ovat alkaneet mennä paremmin perille perjantai-iltana, mutta häiriöt eivät ole vielä kokonaan poistuneet. Yhtiö neuvoo käyttämään lähimaksua, mikäli mahdollista.

Häiriön syystä ei toistaiseksi ole tietoa.

Toinen suuri luottokorttiyhtiö Mastercard kertoi, että sen järjestelmissä ei ole havaittu ongelmia.

Turistit ja viikonlopun ruokaostosten tekijät vaikeuksissa

Myös Suomessa on ongelmia luottokorttimaksamisessa. Esimerkiksi helsinkiläisestä Kaaren Prismasta kerrotaan, että jonoja on normaalia enemmän, koska luottokorttimaksaminen tökkii. Ongelmat ovat kestäneet perjantaina iltakuudesta lähtien kaupan kassoilla.

– Lähimaksu onnistuu, mutta luottokortit toimivat huonosti ja nyt myös pankkikortit. Ei mene ensimmäisellä yrittämällä läpi maksupäätteellä, Prismasta kommentoidaan Ylelle puhelimitse.

Britanniassa esimerkiksi vaateketju Marks & Spencer ilmoitti perjantaina, että ei toistaiseksi hyväksy Visa-kortilla tehtyjä maksuja.

Kortilla voi yhä nostaa rahaa automaateista. Mutta varsinkin Britannian suurkaupungeissa on jo pelkoa siitä, että käteinen raha voi loppua automaateista, kun ihmiset suuntaavat viikonlopun viettoon.

Turistit ympäri Eurooppaa ovat Twitterissä kertoneet maksuliikenteen ongelmista.

– Istuin baarissa Wienissä, enkä voinut maksaa laskua. Samassa tuli Visan mainos, kertoi Jamie tilillään.

Sat in a bar in Vienna, can’t pay the bill because visa is down everywhere... and then an advert for visa debit comes on. Oh the irony #visa debit pic.twitter.com/GdpErlroZL — jamie, I’m still #FBPE (@donttakethepeas) 1. kesäkuuta 2018

– Korttimaksu ei kelvannut lautalla Isle of Wightiin. Ehkä siis on vain nautittava ilmaisesta maisemasta, kirjoitti puolestaan Kit Bradshaw.

No card payments being accepted on the @RedFunnel ferry to the Isle of Wight. Guess I’ll just have to enjoy the free view. 🚢 💳 #cardmagedon #visa pic.twitter.com/6JSIOGZTHV — Kit Bradshaw (@kitbradshaw) 1. kesäkuuta 2018

Lähteet: Reuters, AFP